Ilesia de Sant Chaime d'Agüero

A **ilesia de Sant Chaime d'Agüero** ye una ilesia d'estilos romanico aragonesa que se troba en a localidat d'Agüero, en a comarca d'a Plana de Uesca y provincia de Uesca. Dende lo punto d'anvista d'a suya adscripción administrativa en a Ilesia Catolica, pende de l'arcipestrau d'Erla-Uncastiello en a diocesi de Chaca y a provincia eclesiastica de Pamplona y Tudela.

## Historia
Se tracta d'una ilesia construyida en o sieglo XII pero que por motivos desconoixius mai no remató la suya construcción. Amás, ya mientres se construyiba la parte que efectivament se debantó se cambió lo suyo planteyamiento inicial porque ya cuan dimpués de construyir-ne los suyos tres absides se yera construyindo lo suyo crucero s'albandonó la pretensión de construyir una ilesia con tres naus de planta basilical ta chirar l'eixe de l'edificio y zarrar as tres naus sin construyir-las.

## Descripción
Ye un templo con nomás que una sola nau en un solo trampo con tres absides en a suya cabecera. Se tracta d'absides de forma semicircular (abracando un cerclo una mica mas que lo puro semicerclo), estando l'abside central d'una altaria una mica mayor que la d'os atros dos. Os absides se troban decoraus con columnas adosadas y que tienen esbeltas y estreitas finestras: dos en l'abside central cadagún d'os trampos en que lo dividen as columnas y nomás que un en os absides laterals. Baixo de cadaguna d'as linias formadas por as finestras se troba una moldura, moldura que de baquetón en os dos absides laterals y con un friso ornamentau, que puet estar obra de qui fació la ornamentación en a Seu d'o Salvador de Santo Domingo de la Calzada en La Rioja.

A ftrontera meridional d'a ilesia, obra d'o mayestro d'Agüero (u mayestro de Sant Chuan d'a Penya) aculle la suya puerta. En forma d'arco de meyo punto abocinau, encara que inicialment se concibió ta tener nomás que dos arquivoltas, finalment pasó a poseyer-ne cuatre y ixo obligó a adhibir-ne un estreito arco ciego. O conchunto ye cubierto con un telladet que reposa sobre canetes con decoracions con motivos animals y humanos. Se tracta de seis canetes y no pas de siet, como caldría asperar, pero la setena queda sin espacio en haber-ie un grupo de columnas. En os ueito capitels sobre los que reposan as arquivoltas bi ha un d'oe elementos caracteristicos d'as obras d'o mayestro d'Agüero, a bailarina, que tien a lo suyo canto a un tanyedor d'harpa y que ye un motivo que ye present en dos d'os capitels.

En a frontera bi ha dos grupos de columnas que fan tamién función de contrafuertes, pareixidas a las existents en a ermita de Puilampa en Sadaba, que rematan en capitels con decoración cheometrica.

Sobre dos esconzons pareixius a los existents en Sant Miguel de Biota descansa lo timpano, adedicau a la Epifanía, que tamién amuestra bel pareixiu con o de Biota.

## Referencias

## Galería d'imáchens

Imachen:PANO 20200912 113441.jpg|Los suyos tres absides.
Imachen:Santiago de Agüero, vista O.jpg|Frontera a on ye visible lo chiro de l'eixe que deixa las tres naus sin rematar.
Imachen:Agüero -Iglesia de Santiago-Huesca -01.jpg|Frontera prencipal.
Imachen:Agüero - Iglesia de Santiago - Huesca -02.jpg|Detalle d'a frontera con os suyos arco y arquivoltas.
Imachen:Agüero (Huesca) Iglesia de Santiago 3.jpg|O timpano.
Imachen:Agüero (Huesca) Iglesia de Santiago 6.jpg|Detalle d'o timpano.


## Vinclos externos

*  ''Agüero. Ermita de Santiago*, en a web *www.RomanicoAragones.com''.